《旅况》
宋代·叶茵

未惯秋情绪，客中方觉难。
酒悭疏旧识，衣薄怯新寒。
雨过浮云湿，风来病叶乾。
倚楼搔短鬓，一雁掠阑干。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。